DA Den Europæiske Unions Tidende C 144/5

Forpligtelse til offentlig tjeneste

(2006/C 144/03)

(EØS-relevant tekst)

Den finske regering (Ministeriet for Transport og Kommunikation) har besluttet at ændre forpligtelsen til offentlig tjeneste, der er pålagt i medfør af artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet. Forpligtelserne til offentlig tjeneste blev offentliggjort i Den Europæiske Unions Tidende C 204 af 20. august 2005 og C 238 af 28. september 2005.

Den ændrede forpligtelse til offentlig tjeneste gælder fra den 1. august 2006 på indenrigsruten Helsinki-Varkaus-Savonlinna. Forpligtelsen til offentlig tjeneste vedrørende Mikkeli udløber med offentliggørelsen af denne meddelelse.

Forpligtelse til offentlig tjeneste på ruten Helsinki-Varkaus-Savonlinna omfatter følgende:

Mindste antal flyvninger

Der foretages mindst tre daglige returflyvninger på ruterne Helsinki-Varkaus og Helsinki-Savonlinna på hverdage, mandag-fredag, bortset fra officielle fri- og helligdage. På ruten Savonlinna-Varkaus-Helsinki foretages en flyvning tidligt om morgenen, og på ruten Helsinki-Varkaus-Savonlinna foretages en flyvning sent om aftenen.

Der foretages mindst én flyvning hver lørdag fra Savonlinna via Varkaus til Helsinki og mindst én sen aftenflyvning hver søndag fra Helsinki via Varkaus til Savonlinna.

Fartplanen kan ændres i julen og andre ferieperioder afhængig af efterspørgslen.

I forbindelse med Savonlinna Opera Festival i sommerperioden skal der mindst være tre flyvninger hver vej mellem Helsinki og Savonlinna fra mandag til lørdag og to flyvninger søndag. I løbet af Savonlinna Opera Festival er der ikke behov for flyvninger mellem Helsinki og Varkaus.

Fartplan

Mandag til fredag foretages en flyvning fra Savonlinna og Varkaus lufthavn så tidligt, at ankomsten i Helsinki-Vantaa lufthavn finder sted således, at tilslutningen til de væsentligste internationale ruter sikres, og om aftenen foretages en flyvning til Savonlinna og Varkaus så sent, at rejsende fra de væsentligste internationale ruter kan nå denne afgang.

Mandag til fredag foretages en direkte flyvning fra Helsinki-Vantaa lufthavn så tidligt, at ankomsten i Savonlinna og Varkaus lufthavn finder sted senest kl. 8.30.

Der foretages også direkte flyvninger, mandag til fredag, fra Savonlinna og Varkaus så tidligt, at ankomsten i Helsinki-Vantaa finder sted senest kl. 9.40.

Der foretages en direkte eftermiddagsflyvning fra Helsinki-Vantaa tilbage til både Savonlinna og Varkaus. Fra både Savonlinna og Varkaus lufthavn foretages der en direkte flyvning til Helsinki efter arbejdstids ophør.

Lørdag morgen foretages der en flyvning fra Savonlinna via Varkaus til Helsinki-Vantaa lufthavn. Søndag foretages en sen aftenflyvning fra Helsinki-Vantaa via Varkaus til Savonlinna.

Fartplanen kan ændres i julen og andre ferieperioder afhængig af efterspørgslen.

I forbindelse med Savonlinna Opera Festival i sommerperioden foretages der flyvninger midt på dagen i hver retning mellem Helsinki-Vantaa og Savonlinna. Desuden foretages der i forbindelse med Savonlinna Opera Festival, mandag til lørdag, en flyvning om eftermiddagen fra Helsinki-Vantaa til Savonlinna og en flyvning efter midnat fra Savonlinna til Helsinki-Vantaa.

Kapacitet

Kapaciteten på hver flyvning skal være mindst 32 pladser. Den gennemsnitlige kapacitetsudnyttelse på månedsbasis må ikke overstige 80 %. I forbindelse med Savonlinna Opera Festival øges antallet af pladser på dag-, eftermiddags- og aftenflyvningerne til Savonlinna til 68 pladser, eller, alternativt, øges kapaciteten med ekstra flyvninger således, at dette krav er opfyldt.

Der bør være tilstrækkelig plads til bagage/fragt, så det er muligt for hver passager på en fuldt booket flyvning under normale vejrforhold at medtage 8 kg håndbagage og mindst 20 kg indtjekket bagage.

Billetpriser og salg

En enkeltbillet mellem Savonlinna og Helsinki må højst koste 160 EUR inklusive alle skatter og afgifter. Der tilbydes billetkategorier til nedsat pris, og mindst 25 % af alle billetter skal tilbydes i disse kategorier.

Luftfartsselskabet skal indgå en interline-aftale vedrørende den rute, der er underkastet forpligtelse til offentlig tjeneste, med mindst ét andet luftfartsselskab, som beflyver ruter fra Helsinki–Vantaa. Disse interline-aftaler bør indgås på samme eller tilsvarende betingelser, og de bør følge pro rata-systemet i henhold til internationale bestemmelser, hvad angår billetprisen på ruten. Luftfartsselskabet, der påtager sig forpligtelsen til offentlig tjeneste, skal indgå interline-aftaler på samme eller tilsvarende betingelser med alle luftfartsselskaber, som beflyver ruter fra Helsinki-Vantaa lufthavn, og som ønsker at indgå en sådan aftale. Luftfartsselskabet forelægger Ministeriet for Transport og Kommunikation alle oplysninger om interline-aftaler og bestemmelserne heri af hensyn til gennemførelsen af kontrol.

Luftfartselskabet skal benytte et internationalt reservations- og billetsystem i Finland og være i besiddelse af en IATA-interline-aftale, som omfatter prisfastsættelse for tilslutningsflyvninger og bagagehåndteringsordninger. Det internationale reservations- og billetsystem skal indeholde oplysninger om priser og fartplaner.

Luftfartsselskabet skal indgå en samarbejdsaftale, der omfatter prisfastsættelse for tilslutningsflyvninger, med mindst et selskab, som beflyver udenrigsruter fra Helsinki-Vantaa lufthavn.

Flyvningerne administreres ved hjælp af mindst ét edb-reservationssystem.

Driftens kontinuitet

Hvis bestemmelserne i den ovennævnte forpligtelse til offentlig tjeneste ikke overholdes i forbindelse med flyvningen, kan dette få administrative og/eller strafferetlige følger.

Luftfartsselskaber, der har til hensigt at afbryde beflyvningen af de pågældende ruter, meddeler dette til den finske civile luftfartsmyndighed senest seks måneder inden afbrydelsen af beflyvningen.

Adgangsforhold for funktionshandicappede

Luftfartsselskabet sikrer, at funktionshandicappedes behov tilgodeses.